ชิฟฟ่อน ปู กะ เอ
ของดีประจำเมืองแปดริ้วมีหลายอย่าง หนึ่งในนั้นน่าจะรวมถึงชิฟฟ่อน ปู กะ เอ ด้วย รู้ไหมว่าในช่วงเริ่มต้น คุณปูและคุณเอ ไม่มีความรู้ในการทำขนมชิฟฟ่อนเลย และใช้เวลาลองผิดลองถูกหลายปี กว่าที่จะสร้างแบรนด์ ปู กะ เอ ติดตลาด จนถึงวันนี้ชิฟฟ่อน ปู กะ เอ มีอายุกว่า 18 ปีแล้ว ที่มาเป็นยังไง ลงทุนแมนจะเล่าให้ฟัง
16 มิ.ย. 2561

ชิฟฟ่อน ปู กะ เอ / โดย ลงทุนแมน
ของดีประจำเมืองแปดริ้วมีหลายอย่าง
หนึ่งในนั้นน่าจะรวมถึงชิฟฟ่อน ปู กะ เอ ด้วย
รู้ไหมว่าในช่วงเริ่มต้น
คุณปูและคุณเอ ไม่มีความรู้ในการทำขนมชิฟฟ่อนเลย
และใช้เวลาลองผิดลองถูกหลายปี กว่าที่จะสร้างแบรนด์ ปู กะ เอ ติดตลาด
จนถึงวันนี้ชิฟฟ่อน ปู กะ เอ มีอายุกว่า 18 ปีแล้ว
ที่มาเป็นอย่างไร ลงทุนแมนจะเล่าให้ฟัง
ชิฟฟ่อน ปู กะ เอ ก่อตั้งโดยคุณกฤษณา กองยศสืบ หรือ คุณปู และ คุณปาริชาติ ทองศรีสุข หรือ คุณเอ ซึ่งชื่อร้านและชื่อขนมชิฟฟ่อน ก็นำมาจากชื่อเล่นของทั้งคู่นั่นเอง
จริงๆ แล้วในตอนเริ่มต้นทั้งคู่ไม่ได้ทำขนมชิฟฟ่อนมาก่อน โดยคุณปูมีอาชีพเป็นอาจารย์สอนวิชาบัญชีที่วิทยาลัยอาชีวะศึกษาฉะเชิงเทรา ขณะที่คุณเอทำร้านอาหารอยู่กับทางบ้าน
คุณปูเล่าว่า วันหนึ่งเธอมีความคิดที่จะลาออกจากราชการครู เพื่อมาทำธุรกิจด้วยตัวเอง
ซึ่งเป็นช่วงเวลาเดียวกับน้องที่ตนเองสนิทมาขายอุปกรณ์การทำเบเกอรี่ให้กับเธอ
แต่เนื่องจากเธอไม่มีความรู้ในการทำขนมมาก่อน ทำให้น้องคนดังกล่าวยังสอนวิธีทำขนมให้คุณปูด้วย
ซึ่งช่วงนั้น ทางคุณปูได้ทางคุณเอ มาช่วยทำขนมก่อน เนื่องจากเธอยังมีงานประจำที่ต้องสอนนักเรียน ก่อนที่จะลาออกในเวลาต่อมา
โดยขนมที่ทำในช่วงแรกจะเป็นขนมปังเบเกอรี่ไม่ใช่ชิฟฟ่อน ซึ่งทั้งคู่เล่าว่า กว่าจะเริ่มเข้าที่เข้าทาง ใช้เวลาลองผิดลองถูกกว่า 3 - 4 ปี เลยทีเดียว
จนสุดท้าย ทั้งคู่มาลงเอยกันที่ชิฟฟ่อนมะพร้าวอ่อนซึ่งเป็นสินค้าตัวแรกที่มีเอกลักษณ์พิเศษ โดยเฉพาะเนื้อเค้กที่นุ่มนิ่ม ทำให้เป็นที่ติดใจของลูกค้าหลายราย
พอสินค้าตัวนี้เริ่มติดตลาด ลูกค้าเริ่มมีความต้องการชิฟฟ่อนรสชาติอื่นๆ ตามมา เช่น รสส้ม กาแฟ ช็อกโกแลต ฝอยทอง ชาไทย บลูเบอร์รี่ ผลไม้รวม รวมไปถึงขนมและอาหารอื่นๆ ที่ทางคุณปูและคุณเอ คิดเพิ่มเติมขึ้นมาอีกหลายรายการ
ปัจจุบัน ร้านชิฟฟ่อน ปู กะ เอ มี 2 สาขา โดยสาขาแรกเปิดเมื่อปี 2543 อยู่ในตัวเมือง ขณะที่สาขาที่ 2 เปิดเมื่อปลายปี 2557 อยู่ริมถนนสายบางปะกง-ฉะเชิงเทรา
ในร้านชิฟฟ่อน ปู กะ เอ นั้นนอกจากจะมีชิฟฟ่อนของร้านวางขายแล้ว ยังมีสินค้าอื่นๆ ที่ทั้งคู่ไม่ได้ผลิต แต่เปิดโอกาสให้สินค้าพื้นเมืองของฉะเชิงเทรา มาวางขายในร้านได้ด้วย เพราะทั้งคู่บอกว่า อยากเปิดโอกาสให้ผู้ประกอบการในพื้นที่เติบโตไปกับร้านด้วย
รายได้และกำไรของบริษัท ปู กะ เอ เบเกอรี่ จำกัด
ปี 2557 รายได้ 535,537 บาท กำไร 323,718 บาท
ปี 2558 รายได้ 19.1 ล้านบาท กำไร 1.2 ล้านบาท
ปี 2559 รายได้ 29.7 ล้านบาท กำไร 2.1 ล้านบาท
คุณปูเล่าว่า ปัจจุบันที่ร้านก็มีนักท่องเที่ยวต่างชาติแวะมาซื้อชิฟฟ่อนที่ร้านจำนวนมาก เธอมีแนวคิดว่า อนาคตถ้ากิจการสามารถเติบโตได้ดี อาจจะส่งชิฟฟ่อนไปขายต่างประเทศอีกด้วย
เรื่องนี้สอนอะไรแก่เรา
บางครั้ง ธุรกิจที่ประสบความสำเร็จ อาจต้องใช้เวลาในการลองผิดลองถูกสักพัก กว่าที่เราจะเจอทางที่ใช่ อย่างกรณีของคุณปูและคุณเอทั้งคู่ก็ใช้เวลาหลายปี ลองทำขนมมาหลายอย่าง จนมาพบสินค้าที่ใช่
ดังนั้น ถ้าวันนี้ เรายังไม่ประสบความสำเร็จในการทำอะไร ก็อย่าเพิ่งถอดใจหรือล้มเลิกความพยายามไปก่อน
จริงอยู่ที่ความพยายามอาจไม่ทำให้เราประสบความสำเร็จทุกครั้ง
แต่ความเป็นจริง
ในทุกความสำเร็จ ต้องใช้ความพยายามทุกครั้ง..
----------------------
กินชิฟฟ่อนไป อ่านบทความไปก็คงจะเพลินดี
ติดตามลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
-